Dette til tross for at lagretten svarte nei på det alvorligste punktet i tiltalen: samleie med ei jente under 14 år. Det skulle ha skjedd på Øygards hytte på Kråkenes i Vågsøy. Lagretten kom til at bevisene ikke holdt til domfellelse.
Juryen begrunner aldri sine svar. Derfor vet vi ikke hvilke vurderinger som ble foretatt i rådslagningsrommet før jurymedlemmene voterte over skyldspørsmålet. I retten ga Reidun Øygard mannen sin alibi for det tidspunkt jenta hevdet at overgrepet skulle ha funnet sted. Det kan ha vært utslagsgivende.
Juryens svar kom nok noe overraskende på de fleste. Ved vurderingen av det første tiltalepunktet, ser den bort fra jentas forklaring. Ved vurderingen av spørsmålet om Øygard begikk overgrep mot ei jente under 16 år, legger den jentas forklaring til grunn.